## TAPOLCA VÁROS NÉMET NEMZETISÉGI ÖNKORMÁNYZATA

**8300 Tapolca, Hősök tere 15.**

Ügyiratszám: 1/159-10/2015.

# J E G Y Z Ő K Ö N Y V

**Készült:** Tapolca Város Német Nemzetiségi Önkormányzata Képviselő-testülete **2015. október 16-án 11.00 órakor** megtartott ***rendkívüli*** **nyilvános** üléséről.

**Az ülés helye:** **Tapolcai Közös Önkormányzati Hivatal udvari tanácsterme**

(8300 Tapolca, Hősök tere 15.)

### **Jelen vannak:** Molnár Attila elnök

Pem Imre elnökhelyettes

Molnárné Resch Myrtill képviselő

**Tanácskozási joggal, meghívott vendégek**:

dr. Rozgonyi Viktória aljegyző, Tóth János informatikus, dr. Iker Viktória jegyzőkönyvvezető

**Molnár Attila elnök:** Köszönti az ülésen megjelenteket. Megállapítja, hogy a képviselő-testület 3 fő jelenlétével határozatképes, az ülést megnyitja. A jegyzőkönyv hitelesítésére felkéri Pem Imre elnökhelyettest. Javasolja, hogy a képviselő-testület mai rendkívüli nyilvános ülésén a meghívóban szereplő napirendi pont kerüljön megtárgyalásra. Javaslatát szavazásra teszi fel.

**Német Nemzetiségi Önkormányzat Képviselő-testülete 3 igen szavazattal – egyhangúan - az alábbi határozatot hozza:**

**12/2015. (X.16.) Nkt. HATÁROZAT**

Tapolca Város Német Nemzetiségi Önkormányzata Képviselő-testülete mai rendkívüli nyilvános ülésén a meghívóban szereplő napirendi pontot tárgyalja.

**NAPIREND**

1. **Felhatalmazás együttműködési megállapodások megkötésére**

### *Előterjesztő: Molnár Attila, a Német Nemzetiségi Önkormányzat elnöke*

#### NAPIREND TÁRGYALÁSA

1. **Felhatalmazás együttműködési megállapodások megkötésére**

### *Előterjesztő: Molnár Attila, a Német Nemzetiségi Önkormányzat elnöke*

**Molnár Attila elnök:** Tapolca Város Önkormányzata az ÁROP-1. A.3-2014-2014-0083 azonosítószámú projekt keretében vállalta, hogy a társadalmi felzárkózás és esélyegyenlőség előmozdítása érdekében elősegíti járási szintű szolgáltatási és intézményi együttműködések kialakítását. Tapolca Város Önkormányzata, mint projektgazda felkérte a tapolcai Német Nemzetiségi Önkormányzatot is, nyilatkozzon, részese kíván-e lenni ezen együttműködési formáknak. Az elmúlt időszakban ezzel kapcsolatban a Tamási Áron Művelődési Központban megrendezésre került néhány rendezvény, melyeken az önkormányzat képviseltette magát. Javasolja, a nemzetiségi önkormányzat csatlakozzon mind a négy megállapodáshoz, melyek ünnepélyes aláírására 2015. október 19. napján kerül sor. Kérdezi, mivel négy együttműködési formáról van szó, nem szükséges-e négy határozatot hozni?

**dr. Rozgonyi Viktória aljegyző:** Nem szükséges, hiszen ezek az együttműködési formák egy program keretében valósulnak meg.

*Több kérdés, vélemény, javaslat, hozzászólás nem hangzik el, Molnár Attila elnök a határozati javaslatot szavazásra teszi fel.*

**Német Nemzetiségi Önkormányzat Képviselő-testülete 3 igen szavazattal – egyhangúan - az alábbi határozatot hozza:**

**13/2015. (X.16.) Nkt. HATÁROZAT**

Tapolca Város Német Nemzetiségi Önkormányzata Képviselő-testülete részvételi szándékát fejezi ki a „Területi együttműködés megvalósítása a Tapolcai térségben az esélyegyenlőség érvényesítése és foglalkoztatás javítása érdekében” című ÁROP-1.A.3-2014-2014-0083 azonosítószámú projekt keretében megvalósuló járási szintű szolgáltatási és intézményi együttműködési formák kialakításában.

Felhatalmazza a Német Nemzetiségi Önkormányzat elnökét a szükséges együttműködési megállapodások aláírására.

**Határidő:** 2015. október 19.

**Felelős:** NNÖ elnöke

**Pem Imre képviselő:** Elmondja, Bakonypölöske Német Nemzetiségi Önkormányzata Képviselő-testülete jelezte szándékát, miszerint a hatékony együttműködés érdekében együttműködési megállapodást kíván kötni Tapolca Város Német Nemzetiségi Önkormányzatával. Felkéri az önkormányzat elnökét, Molnár Attilát, képviselje a nemzetiségi önkormányzatot a szükséges intézkedések megtétele során.

**Molnár Attila elnök:** A két önkormányzat közötti kapcsolat nem új keletű. Az együttműködési megállapodás a kapcsolat bővítését, mélyítését szolgálja, mely az alábbi területeket foglalja magába: a szervezeteket érintő kulturális rendezvényeken, az önkormányzatok által szervezett hagyományőrző programokon, ünnepségeken történő együttműködés, közös projekteken való részvétel, a német nemzetiségi hagyományok ápolása.

*Több kérdés, vélemény, javaslat, hozzászólás nem hangzik el, Molnár Attila elnök a határozati javaslatot szavazásra teszi fel.*

**Német Nemzetiségi Önkormányzat Képviselő-testülete 3 igen szavazattal – egyhangúan - az alábbi határozatot hozza:**

**14/2015. (X.16.) Nkt. HATÁROZAT**

Tapolca Város Német Nemzetiségi Önkormányzata Képviselő-testülete a nemzetiségi rendezvények hatékonyabb lebonyolítása, valamint a nemzetiségi hagyományok ápolása érdekében együttműködési megállapodást köt Bakonypölöske Német Nemzetiségi Önkormányzatával.

Felhatalmazza a Német Nemzetiségi Önkormányzat elnökét az együttműködési megállapodás aláírására.

**Határidő:** 2015. október 16.

**Felelős:** NNÖ elnöke

**Molnár Attila elnök:** Minden évben megrendezésre kerül a Veszprém Megyei Német Nemzetiségi Gála, a megyében élő hagyományőrző kultúrcsoportok részvételével. Ennek keretében kerül sor az Ehrenpreis elnevezésű díj átadására, melyet a közösségért az elmúlt évben kiemelkedő szerepet betöltő személy érdemel ki. A Gála lebonyolításának költségeihez a résztvevő német nemzetiségi önkormányzatok mindegyike bruttó 5100,- Ft vissza nem térítendő támogatást biztosít a Veszprém Megyei Német Önkormányzatok Közösségének. A rendezvény helyszíne az idei évben Nagytevel volt. Jövőre Veszprémben kerül megrendezésre, az azt követő évben Zirc és Tapolca között dől el a gála megrendezésének joga.

Kéri, az elhangzottakat határozattal erősítse meg a testület.

*Több kérdés, vélemény, javaslat, hozzászólás nem hangzik el, Molnár Attila elnök a határozati javaslatot szavazásra teszi fel.*

**Német Nemzetiségi Önkormányzat Képviselő-testülete 3 igen szavazattal – egyhangúan - az alábbi határozatot hozza:**

**15/2015. (X.16.) Nkt. HATÁROZAT**

Tapolca Város Német Nemzetiségi Önkormányzata Képviselő-testülete a 2015. október 10. napján megrendezett Veszprém Megyei Német Nemzetiségi Gála lebonyolításához utólag bruttó 5100,- Ft, azaz Ötezer-egyszáz forint vissza nem térítendő támogatást biztosít a Veszprém Megyei Német Önkormányzatok Közösségének.

Felhatalmazza a Német Nemzetiségi Önkormányzat elnökét a támogatási szerződés aláírására.

**Határidő:** 2015. október 20.

**Felelős:** NNÖ elnöke

**Molnár Attila elnök:** Megkeresés érkezett a Ferencvárosi Német Nemzetiségi Önkormányzat részéről is az együttműködés, a nemzetiségi önkormányzati kapcsolatok szélesítése érdekében. 2015. október 7. napján a Tamási Áron Művelődési Központban személyes találkozóra is sor került. A résztvevők egyetértettek abban, hogy szükség lenne országos szinten a német hagyományok és kultúra népszerűsítésére, szélesebb körben történő megismertetésére. Az esetleges együttműködési megállapodás feltételeinek megbeszélésére is sor került. November 7. napjára meghívást kapott az önkormányzat egy általuk megrendezésre kerülő kulturális bemutatóra.

Kéri, a testület határozatban erősítse meg a Ferencvárosi Német Nemzetiségi Önkormányzattal történő – jövőbeni - együttműködési szándékát.

*Több kérdés, vélemény, javaslat, hozzászólás nem hangzik el, Molnár Attila elnök a határozati javaslatot szavazásra teszi fel.*

**Német Nemzetiségi Önkormányzat Képviselő-testülete 3 igen szavazattal – egyhangúan - az alábbi határozatot hozza:**

**16/2015. (X.16.) Nkt. HATÁROZAT**

Tapolca Város Német Nemzetiségi Önkormányzata Képviselő-testülete a nemzetiségi önkormányzati kapcsolatok bővítése, a német hagyományok és kultúra népszerűsítése, szélesebb körben történő megismertetése érdekében felveszi a kapcsolatot a Ferencvárosi Német Nemzetiségi Önkormányzattal.

Felhatalmazza a Német Nemzetiségi Önkormányzat elnökét a szükséges intézkedések megtételére.

**Határidő:** 2015. december 31.

**Felelős:** NNÖ elnöke

Több napirendi pont nem lévén Molnár Attila elnök megköszöni a rendkívüli nyilvános ülésen való részvételt, és azt 11.20 órakor bezárja.

**K.m.f.**

**Molnár Attila Pem Imre**

**elnök elnökhelyettes**